Polo Komodo

Polo Komodo panèka polo sè bâḍâ è Kapolowan Nusa Tenggara, bâḍâ è bun tèmorra Polo Sumbawa, sè èpèsa kalabân Selat Sape. Polo Komodo èkennal mènangka habitat asli kèbân komodo.

Polo Komodo panèka tamaso' sala sèttong wilajâ Taman Nasional Komodo sè èkalola sareng Pamarènta Posat.

È polo Komodo, kèbân komodo oḍi' bân abuḍu' kalabân beccè'. Kantos Agustus 2009, è Polo Komodo bâḍâ ra-kèra 1300 komodo. Ètambâi kalabân polo laèn, akadhi Polo Rinca bân Ghili Motang, jumlana nyapa' ra-kèra 2500. Bâḍâ polè ra-kèra 100 bhigghi' komodo è Cagar Alam Wae Wuul è dhârâdhân Polo Flores tapè ta' tamaso' wilajâ Taman Nasional Komodo.

Salaèn Komodo, polo Komodo jhughân nyempen ekosistem flora sè amacem. Polo Komodo jhughân ètarèma mènangka Situs Warisan Dunia UNESCO, karana ḍâlem wilajâ Taman Nasional Komodo, abhâreng kalabân polo Rinca, Polo Padar, bân Ghili Motang.

 Sajhârâ 
È taon 1910 orèng Bâlândhâ anyamaè polo è bun lao' Propinsi Nusa Tenggara Tèmor panèka kalabân jhulughân Polo Komodo. Carèta panèka awwâllâ ḍâri Letnan Steyn van Hens Broek sè nyuba' abhuktèyaghi laporan pasukan Bâlândhâ tentang nâḍâna kèbân rajâ nyaropaè naghâ è polo ghânèka. Steyn pas matè'è sèttong komodo bân ngèbâ dokumentasi-na ka Musèum bân kebbhun Botani è Bogor ka'angghuy ètalètè.

Taon 2009, Taman Nasional Komodo ènobattaghi dhâddhi finalis "New Seven Wonders of Nature" sè èyomommaghi è taon 2010 lèbât voting saccara online è www.N7W.com. È tangghâl 11 Nopèmber 2011, New 7 Wonders ampon ngomommaghi pamennang sabâtara, bân Taman Nasional Komodo maso' ka ḍâlem jhâjhârân pamennang kasebbhut abhâreng kalabân Alas Amazon, Teluk Halong, Aèng Terjun Iguazu, Polo Jeju, Songay Bâbâ Tana Puerto Princesa, bân Ghunong Mèjâ. Taman Nasional Komodo ollè sowara palèng bânnya'.

 Sombher